Predkladacia správa

Medzinárodná federácia ľadového hokeja pridelila usporiadanie Majstrovstiev sveta v ľadovom hokeji v roku 2011 Slovenskému zväzu ľadového hokeja. Pre potreby usporiadania tohto významného podujatia Slovenský zväz ľadového hokeja navrhol vybudovať v Bratislave novú, modernú športovú halu, ktorá by mala viacúčelové športové, kultúrne a spoločenské využitie a v roku 2011 by bola využitá aj pre potreby organizácie Majstrovstiev sveta v ľadovom hokeji. 
 
Vzhľadom na to, že Hlavné mesto SR Bratislava v júni 2008 zmenilo svoje rozhodnutie a navrhlo zrekonštruovať pre potreby organizácie Majstrovstiev sveta v ľadovom hokeji v roku 2011 Zimný štadión Ondreja Nepelu,  vláda SR prostredníctvom Ministerstva školstva SR a Ministerstva financií SR reaguje na tento aktuálny stav a naďalej deklaruje záujem splniť všetky podmienky potrebné pre organizáciu tak významného, výnimočného a jedinečného podujatia v športe, ktorý pozitívne reprezentuje Slovensko vo svete, a to optimálnym spôsobom. Z tohto dôvodu sa na rokovanie vlády SR predkladá spoločný materiál Ministerstva školstva SR a Ministerstva financií SR, v ktorom sa navrhujú 3 možné varianty zabezpečenia rekonštrukcie Zimného štadióna Ondreja Nepelu v Bratislave tak, aby bol štadión zrekonštruovaný v termíne konania Majstrovstiev sveta v ľadovom hokeji.  
 
	Predkladaný návrh nemá zvýšené požiadavky na štátny rozpočet, výdavky budú zabezpečené v rámci limitov na príslušný rozpočtový rok.